[{"text_idx": "#000000", "text": "Maris Lauri muretseb, kas uus haridusminister ikka viib ko\u0303ik head plaanid ellu"}, {"text_idx": "#000001", "text": "Ko\u0303igest mo\u0303ni kuu ametis olnud Maris Lauril (50) on kahju, et ta peab lahkuma ega saa paljusid plaane ellu viia, kuid ta loodab, et uus haridus- ja teadusminister va\u0308hemasti ja\u0308tkab selliste oluliste ku\u0308simustega, nagu o\u0303petajate palgato\u0303us, teaduse rahastamine ja koolivo\u0303rgu korrastamine."}, {"text_idx": "#000002", "text": "Maris Lauri sai haridusministriks pa\u0308rast seda, kui senine va\u0308lisminister Marina Kaljurand teatas ametist lahkumisest, et kandideerida presidendiks. Peaminister Taavi Ro\u0303ivasel tuli paari pa\u0308evaga leida uus variant ja nii ta otsustaski va\u0308lisministriks nimetada Reformierakonna juhtfiguuri Ju\u0308rgen Ligi ja viimase asemel haridusministriks endise rahandusministri Maris Lauri."}, {"text_idx": "#000003", "text": "12. septembril haridus- ja teadusministriks kinnitatud Lauri u\u0308tles sel pa\u0308eval ajakirjanikele, et ta plaanib kindlasti ja\u0308tkata haridusmaastiku korrastamise ja reformide lo\u0303pule viimisega. Eesma\u0308rgina nimetas ta ka o\u0303petajate palga to\u0303stmise."}, {"text_idx": "#000008", "text": "Lauri vo\u0303ttis haridus- ja teadusministrina sihiks parandada teaduse rahastamist ja kaasata paremini erarahastust. Seejuures peab ta oluliseks, et leiutised, teadmised ja avastused jo\u0303uaksid tootmisse ja sealt ettevo\u0303tlusse."}, {"text_idx": "#000009", "text": "Ministriametis soovinuks ta ja\u0308tkata koolivo\u0303rgu korrastamise ja o\u0303petajate palgaku\u0308simusega. \u00abSeadsin oma peas eesma\u0308rgiks, et ja\u0308rgnevatel aastatel oleks olnud o\u0303petajate palgato\u0303us 10-12 protsenti, et just selle eesma\u0308rgini peaksime vo\u0303imalikult kiiresti jo\u0303udma,\u00bb ra\u0308a\u0308kis Lauri."}, {"text_idx": "#000011", "text": "Lauri esitas ka oma ametiaja jooksul riigikogule u\u0308likooliseaduse muutmise ja sellega seonduvalt teiste seaduste muutmise seaduse eelno\u0303u, mille jo\u0303ustumisel muutuks ko\u0303rghariduse rahastamise skeem ehk teisiso\u0303nu muutuks ko\u0303rgkoolide rahastamine stabiilsemaks ja va\u0308heneks aruandlus. Riigikogu vo\u0303ttis eelno\u0303u menetlusse ja Lauri loodab, et sellega minnakse edasi."}, {"text_idx": "#000016", "text": "O\u0303hku ja\u0308a\u0308b ku\u0308simus, mis saab Eesti Keele Instituudi (EKI) vo\u0303imalikust u\u0308hinemisest Tartu U\u0308likooliga. \u00abSee on valus teema, millega ma ei saa kahjuks enam edasi tegeleda. Loodan, et kui uus minister otsuse langetab, siis teeb ta seda va\u0308ga la\u0308bimo\u0303eldult,\u00bb lausus Lauri."}, {"text_idx": "#000019", "text": "Selle u\u0308le, kes vo\u0303iks tema asemele tulla, ei hakanud Lauri spekuleerima. \u00abEks see ole uue peaministri otsustada.\u00bb"}, {"text_idx": "#000020", "text": "Ta\u0308nane Postimees kirjutas, et uueks haridusministriks vo\u0303ib saada praegune tervise- ja to\u0308o\u0308minister Jevgeni Ossinovski (SDE), kes oli haridusminister ka 26. ma\u0308rtsist 2014 kuni 8. aprillini 2015. Tervise- ja to\u0308o\u0308ministriks pakutakse omakorda keskerakondlast Mailis Repsi, kes on kahel korral olnud haridusminister, vo\u0303i Urve Palot (SDE), kes on olnud rahvastikuminister, ettevo\u0303tlusminister ning majandus- ja taristuminister."}, {"text_idx": "#000021", "text": "1. jaanuaril 1966. aastal su\u0308ndinud Lauri on lo\u0303petanud Kohtla-Ja\u0308rve 1. Keskkooli, o\u0303ppinud Tartu U\u0308likoolis majandusku\u0308berneetika erialal, kaitstes 1994. aastal teadusmagistri kraadi. Reformierakonda kuulub ta aastast 2014."}, {"text_idx": "#000023", "text": "Kui Maris Lauri riigikokku naaseb, kinnitatakse ametisse viimase ku\u0308mne aasta jooksul juba seitsmes haridus- ja teadusminister, kusjuures viimase viie aasta jooksul on vahetusi olnud ko\u0303ige rohkem."}, {"text_idx": "#000024", "text": "Mida arvab Maris Lauri sagedasest ministrite vahetusest? \u00abKindlasti ei ole see ametnikele mugav, sest eks iga uue juhiga tuleb kohanduda, talle tuleb asju seletada ja ko\u0303ike tutvustada. Teatud mo\u0303ttes vo\u0303ib protsess pidurduda, aga eks see so\u0303ltub palju ka inimesest, kes ministriks tuleb, et kui suur huvi ja kui palju energiat tal on.\u00bb"}]